《再和前韵》
宋代·郭印

淅淅乾坤灏气盈，多情明月共秋清。
且将照席银釭背，自有窥檐宝鉴明。
但喜人心都爱好，谁知天度不留行。
反身一视真奇特，夜夜神光莫与京。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。